กรุ๊ปลีสแตกพาร์ปันผลเอาใจนักลงทุนสนใจหุ้น
กรุ๊ปลีสแตกพาร์เหลือ 50 สตางค์ ปันผลเป็นหุ้นและเงินสด เพิ่มสภาพคล่องสนองความต้องการนักลงทุน
14 มี.ค. 2556

กรุ๊ปลีสแตกพาร์เหลือ 50 สตางค์ ปันผลเป็นหุ้นและเงินสด เพิ่มสภาพคล่องสนองความต้องการนักลงทุน
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส (GL) เปิดเผยว่า คณะกรรมการบริษัท (บอร์ด) มีมติอนุมัติเปลี่ยนแปลงมูลค่าหุ้นที่ตราไว้ (พาร์) จากหุ้นละ 5 บาท เป็น 0.50 บาท เพื่อเพิ่มสภาพคล่องหุ้นให้เพียงพอต่อความต้องการของนักลงทุน 
นอกจากนี้ บอร์ดยังมีมติอนุมัติการจ่ายเงินปันผลเป็นเงินสดหุ้นละ 1 บาท และปันผลเป็นหุ้นจำนวน 14,518,326 หุ้นประมาณสัดส่วน 5 หุ้นเดิมต่อ 1 หุ้นปันผล แต่จำนวนที่แน่นอนจะทราบหลังจากการใช้สิทธิใบสำคัญแสดงสิทธิซื้อหุ้น หรือ GLW2 ครั้งที่ 2 ในวันที่ 1 เม.ย. 2556
ทางด้านผลประกอบการในปีนี้ นายโคโนชิตะ กล่าวว่า บริษัทตั้งเป้าปล่อยสินเชื่อให้ได้ 4,800 ล้านบาท และเมื่อถึงสิ้นปีจะปล่อยสินเชื่อได้เดือนละ 1.11.2 หมื่นคัน จากปัจจุบันอยู่ที่เดือนละ 8,000 คัน โดยมาจากลูกค้าในกรุงเทพมหานคร 55% และต่างจังหวัด 45% เหมือนกับปีที่ผ่านมา ขณะที่เป้าหมายระยะยาวเมื่อถึงปี 2558 บริษัทตั้งเป้าหมายปล่อยสินเชื่อให้ได้ 1 ล้านบาท จากไทย 35% และต่างประเทศ 65% จากปัจจุบันที่มีฐานลูกค้าอยู่ 1.4 แสนราย โดยในปีที่ผ่านมาปล่อยสินเชื่อได้ 3,300 ล้านบาท มีส่วนแบ่งตลาดประมาณ 7% 
“ผลตอบแทนผู้ถือหุ้นในรูปของเงินสดและหุ้นปันผล เพราะบริษัทได้มุ่งมั่นและทุ่มเทในการดำเนินธุรกิจ ทำให้ยอดปล่อยสินเชื่อรถจักรยานยนต์เติบโตอย่างต่อเนื่อง และก้าวย่างนับจากนี้ไปจะยิ่งมีการเติบโตที่มีนัยสำคัญ เนื่องจากธุรกิจในประเทศกัมพูชาจะรับรู้รายได้เข้ามา อีกทั้งธุรกิจในประเทศไทยก็มีการรุกตลาดอย่างหนัก มีการเปลี่ยนแปลงโลโก้ที่ใช้สื่อสารทางการตลาด ดังนั้นปีนี้เราจะเติบโตมากกว่าปี 2555 และจะก้าวขึ้นสู่ผู้นำให้บริการสินเชื่อในอาเซียนภายในปี 2558” นายโคโนชิตะ กล่าว
ทางด้านบริษัท Engine Holdings Asia ซึ่งถือหุ้นใน GL ประมาณ 27.4 ล้านหุ้น ได้อนุมัติให้ใช้หุ้นเป็นหลักทรัพย์ในการค้ำประกันการกู้เงินวงเงิน 1,000 ล้านบาท เพื่อนำมาใช้ในการขยายการลงทุนของบริษัท และยังได้ขอมติเพิ่มทุนเป็นหุ้นแบบมอบอำนาจทั่วไปอีก 30% ของทุนชำระแล้ว หรือจำนวน 20,859,662 หุ้น เพื่อจัดสรรให้กับผู้ถือหุ้นเดิม รองรับการขยายการลงทุนในอนาคตอีกด้วย 
“ความสำเร็จของผลงานในปีที่ผ่านมา เป็นเพียงจุดเริ่มต้นของการเติบโตอย่างยั่งยืน เพราะในปีนี้เราจะเดินหน้ารุกธุรกิจอย่างเต็มที่ ทั้งในประเทศและกัมพูชา ทำให้บริษัทเติบโตอย่างมีนัยสำคัญ”